
Sporočilo za javnost 

Jeseni na volišča - razpisane lokalne volitve 

Celje, 13. julij 2026 – Potem ko je predsednik Državnega zbora Republike Slovenije Zoran Stevanović razpisal redne lokalne volitve, na katerih bodo občanke in občani po vsej Sloveniji volili župane in občinske svete, je župan Mestne občine Celje Matija Kovač razpisal tudi redne volitve v svete mestnih četrti in krajevnih skupnosti na območju Mestne občine Celje.

Volitve bodo potekale v nedeljo, 15. novembra 2026. Istega dne bodo volivci v Celju poleg župana in članov Mestnega sveta Mestne občine Celje volili tudi predstavnike v svete desetih mestnih četrti in devetih krajevnih skupnosti.

Županov sklep zajema volitve v svete mestnih četrti Center, Dečkovo naselje, Dolgo polje, Gaberje, Hudinja, Kajuh, Lava, Nova vas, Savinja in Slavko Šlander ter krajevnih skupnosti Aljažev hrib, Ljubečna, Medlog, Ostrožno, Pod gradom, Škofja vas, Šmartno v Rožni dolini, Teharje in Trnovlje.

Za dan razpisa volitev, s katerim začnejo teči roki za volilna opravila, je določen ponedeljek, 7. september 2026. Za izvedbo volitev v svete mestnih četrti in krajevnih skupnosti bo skrbela Občinska volilna komisija Mestne občine Celje.

Mestne četrti in krajevne skupnosti predstavljajo pomembno vez med občani in občino ter pomemben del lokalne samouprave. Njihovi sveti sodelujejo pri obravnavi vprašanj, povezanih z razvojem posameznih delov občine, ter zastopajo interese prebivalcev v lokalnem okolju.

Podrobnejše informacije o postopkih kandidiranja, rokih in izvedbi volitev bodo objavljene na spletni strani Mestne občine Celje in v objavah Občinske volilne komisije.

